คัดเอกชนผุดเขตเศรษฐกิจต้นปีหน้า
ธนารักษ์สรุปทีโออาร์ปีหน้า ดึงเอกชนเช่าที่ราชพัสดุ บริหารเขตเศรษฐกิจพิเศษ
14 ธ.ค. 2558

ธนารักษ์สรุปทีโออาร์ปีหน้า ดึงเอกชนเช่าที่ราชพัสดุ บริหารเขตเศรษฐกิจพิเศษ
นายจักรกฤศฏิ์ พาราพันธกุล อธิบดีกรมธนารักษ์ เปิดเผยว่า กรมธนารักษ์จะสรุปการให้เอกชนเช่าที่ราชพัสดุ เพื่อบริหารเป็นเขตเศรษฐกิจพิเศษตามนโยบายของรัฐบาลได้ภายในไตรมาสแรกปี 2559 โดยขณะนี้ได้ให้ผู้ที่เกี่ยวข้องจัดทำร่างสัญญา หรือทีโออาร์ และให้ผู้ว่าราชการจังหวัดในพื้นที่ที่ถูกกำหนดเป็นเขตเศรษฐกิจพิเศษไปดูรายละเอียดของอุตสาหกรรมที่เหมาะสมที่จะลงทุนในเขตเศรษฐกิจพิเศษ เพื่อเสนอเข้ามาให้กรมธนารักษ์สรุปและจัดทำร่างทีโออาร์สุดท้ายอีกครั้งหนึ่งภายในสิ้นปีนี้ 
สำหรับที่ราชพัสดุที่จะให้เช่าทำเขตเศรษฐกิจพิเศษมีทั้งหมด 6 พื้นที่ ตามที่รัฐบาลประกาศไว้ โดยขนาดของพื้นที่จะมีมากกว่า 1,000 ไร่ขึ้นไป เพื่อรองรับอุตสาหกรรมต่างๆ ได้มากพอ รวมถึงเตรียมการไว้สำหรับการขยายตัวของการลงทุนในอนาคต เพราะรัฐบาลได้สิทธิประโยชน์หรือแต้มต่อกับนักลงทุนที่จะเข้ามาประกอบกิจการในพื้นที่เศรษฐกิจอย่างมาก 
นายจักรกฤศฏิ์ กล่าวว่า สำหรับคุณสมบัติของผู้ที่จะมาบริหารพื้นที่เศรษฐกิจ จะต้องมีความสามารถในการจัดการบริหารพื้นที่อุตสาหกรรม ต้องดูแลผู้ประกอบการรายเล็กในพื้นที่ รวมถึงชุมชนที่ได้รับผลกระทบจากการทำเขตเศรฐกิจพิเศษอีกด้วย โดยเอกชนที่สนใจจะเข้ามาบริหารจะต้องจัดการเรื่องต่างๆ และมีแผนงานเสนอมาให้รัฐพิจารณาที่เป็นรูปธรรมชัดเจน
สำหรับอัตราค่าเช่าที่ราชพัสดุนั้นยังไม่มีการสรุป แต่จะต้องเป็นอัตราที่ต่ำ เพื่อดึงดูดให้เอกชนเข้ามาบริหารพื้นที่ รวมถึงดึงดูดนักลงทุนเข้ามาลงทุนในเขตเศรษฐกิจพิเศษจำนวนมากๆ 
นายจักรกฤศฏิ์ กล่าวถึงการประเมินราคาที่ดินว่า ขณะนี้ได้ให้คณะกรรมการประเมินระดับท้องถิ่นส่งการประเมินราคาเข้ามาให้คณะกรรมการชุดใหญ่ที่มีปลัดกระทรวงมหาดไทยเป็นประธาน เพื่อประกาศราคาประเมินที่ดินใหม่ใช้ตั้งแต่วันที่ 1 ม.ค. 2559 ซึ่งโดยเฉลี่ยราคาประเมินปรับเพิ่มขึ้น 17-25%